
PA_NonLegDec

MNENJE
Odbor za zaposlovanje in socialne zadeve poziva Odbor za proračunski nadzor kot pristojni odbor, da v svoj predlog resolucije vključi naslednje:
<RepeatBlock-Dec>
–	ob upoštevanju letnega poročila Računskega sodišča glede izvrševanja proračuna za proračunsko leto 2024, skupaj z odgovori institucij, in posebnih poročil Računskega sodišča;
1.	pozdravlja pozitivno ugotovitev Računskega sodišča, da konsolidirani računovodski izkazi EU za leto 2024 v vseh pomembnih pogledih pošteno predstavljajo finančni položaj Unije ob koncu leta;
2.	ugotavlja, da so skupne neporavnane obveznosti konec leta 2024 znašale 507,4 milijarde EUR, vključno z instrumentom NextGenerationEU, kar je manj od rekordno visokih 543 milijard EUR v letu 2023, in je seznanjen, da je ta raven ta 33,5 milijarde EUR višja od ocene Komisije iz junija 2024;
3.	ugotavlja, da se je ocenjena stopnja napake, ki jo je Računsko sodišče izračunalo za razdelek 2 večletnega finančnega okvira „Kohezija, odpornost in vrednote“, v letu 2024 zmanjšala na 5,7 % v primerjavi z 9,3 % v letu 2023, vendar še vedno presega 2-odstotni prag pomembnosti, zaradi česar je Računsko sodišče izdalo negativno mnenje o zakonitosti in pravilnosti proračunskih odhodkov; ugotavlja, da poraba v tem razdelku ostaja zelo tvegana, ker temelji na povračilih in ker so pravila zelo kompleksna, ter da so bile glavne vrste količinsko opredeljenih napak neupravičeni stroški in projekti, nepravilnosti v postopkih javnega naročanja in odsotnost bistvenih dokazil; poziva k okrepljenim prizadevanjem za zmanjšanje stopnje napake, zlasti za novo obdobje financiranja, in je seznanjen z ugotovitvijo Računskega sodišča, da kompleksnost načina izplačevanja sredstev vpliva na tveganje napake;
4.	zelo obžaluje, da Komisija za obdobje 2025–2027 napoveduje preklic prevzetih obveznosti za sklade kohezijske politike v višini 2,7 milijarde EUR, kar je skoraj sedemkrat več, kot je bilo predvideno leta 2022; z zaskrbljenostjo ugotavlja, da je skupna stopnja črpanja teh sredstev do konca leta 2024 znašala le 5 % v primerjavi s 14 % v isti fazi prejšnjega večletnega finančnega okvira[footnoteRef:1]; ponovno poudarja, da to priča o vztrajno nizkem črpanju sredstev, zato poziva države članice, naj zagotovijo hitrejše izvrševanje teh sredstev; poudarja, da bi Komisija morala opredeliti načine, kako državam članicam pomagati pri pospeševanju uporabe sredstev EU, zlasti sredstev v skupnem upravljanju v okviru uredbe o skupnih določbah, da bi izboljšali črpanje sredstev ob spoštovanju dobrega finančnega poslovodenja; v zvezi s tem je seznanjen z nedavno sprejetimi zakonodajnimi predlogi v zvezi z uredbami o skladih kohezijske politike za programsko obdobje 2021–2027[footnoteRef:2], ki bi lahko pomagali zmanjšati tveganje sprostitve teh sredstev; [1:  2024 – Na kratko o reviziji EU, Evropsko računsko sodišče.]  [2:  COM(2025)0123 in COM(2025)0164.] 

5.	želi spomniti, da so odhodki v podrazdelku 2a „Ekonomska, socialna in teritorialna kohezija“ osredotočeni na zmanjševanje razlik med državami članicami in regijami EU; poudarja pomen kohezijske politike EU pri podpiranju izvajanja evropskega stebra socialnih pravic ter njegovega akcijskega načrta in krovnih ciljev; poudarja, da kohezijska politika EU pomembno prispeva k politikam EU na področjih zaposlovanja, sociale, izobraževanja in veščin, vključno s strukturnimi reformami na teh področjih;
6.	želi spomniti na pomen ESS+, katerega cilj je doseči visoko stopnjo zaposlenosti, pravično socialno zaščito, usposobljeno in odporno delovno silo ter vključujoče družbe kot ključne elemente za izkoreninjenje revščine; ugotavlja, da je inflacija kljub umirjanju še naprej vplivala na proračun Unije za leto 2024, kar je povečalo stroške ter zmanjšalo dejansko vrednost odobritev in učinkovitost ESS+; poudarja, da sedanji proračun za ESS+ v nobenem primeru ne zadostuje za doseganje ciljev za leto 2030 iz akcijskega načrta za evropski steber socialnih pravic; poudarja, da je treba skladu ESS+ pri uresničevanju njegovih ciljev v prihodnjih letih zagotavljati stalno finančno in politično podporo EU ter nacionalnih in regionalnih institucij; poudarja pomen vključitve organizacij civilne družbe in socialnih partnerjev, ki delujejo na terenu, v izvajanje dejavnosti, ki se financirajo iz ESS+; poziva Komisijo, naj zaposli delavce v jaslih ter jim tako ponudi dobre delovne pogoje in stalne pogodbe;
7.	pozdravlja, da je Komisija v skladu s svojimi zavezujočimi obveznostmi in po več pozivih Parlamenta razvila pilotno metodologijo za spremljanje in merjenje odhodkov, povezanih z enakostjo spolov, na ravni programov v večletnem finančnem okviru 2021–2027, da bi izboljšala vključevanje načela enakosti spolov v proračunski proces Komisije ter izboljšala prispevek zasnove politik in dodeljevanja sredstev k ciljem enakosti spolov;
8.	poziva Komisijo, naj se čim prej posveti še neuresničenim priporočilom Računskega sodišča;
9.	želi spomniti, kako pomembno je spremljati uporabo sredstev EU, da bi zaščitili finančne interese EU; poziva Komisijo, naj v celoti uporabi vsa razpoložljiva orodja za obravnavo očitnih tveganj hujših kršitev vrednot EU in načela pravne države; v zvezi s tem želi spomniti na izjavo Komisije, priloženo vmesnemu pregledu kohezijske politike na tem področju.
</RepeatBlock-Dec>

